Turbe Semiz-Ali paše

mini|280px|Semiz Ali-pašino turbe u Prači
**Semiz Ali-pašino turbe** predstavlja objekat memorijalne arhitekture Bosne i Hercegovine i nalazi se u Prači, općina Pale. Proglašeno je, zajedno sa istoimenom džamijom i haremom za nacionalni spomenik Bosne i Hercegovine.

## Lokacija 
Nacionalni spomenik se nalazi u središtu naselja Prača, u blizini nekadašnje željezničke stanice.

## Historija 
Prema predaji među lokalnom stanovništvu, turbe nosi naziv po Semiz Ali-paši, velikom veziru Osmanlijskog carstva od 1561–1565, koji je rodom iz Prače. U turbetu su pokopani utemeljitelj džamije i njegova žena i dijete. Utemeljitelj bio je neki Husein-paša. Tačna godina izgradnje turbeta nije poznata. Najstariji nišani u haremu džamije potječu s kraja XVI. stoljeća, tako da je i turbe iz istog perioda. Mujezinović je u turbetu pronašao tri grobnice, od koji su dvije raskopane i njihovi spomenici nestali, dok su se nad trećom malom grobnicom sačuvali prelomljeni nišani. Na uzglavnom nišanu je sa tri strane njegove ispisan u šest kvadratičnih polja sljedeći tekst: “*Lailahe illellah, Muhamedun resulullah.”* što u prijevodu glasi: “*Allah je jedan, a Muhamed njegov vjerovjesnik”.* Spomenik je izrađen od skopskog kristala kamena.

Za vrijeme fašističke okupacije u Drugom svjetskom ratu turbe je korišteno kao bunker za njemačku posadu, a kasnije su ga četnici zapalili zajedno sa džamijom. Nakon Drugog svjetskoga rata džamija je potpuno obnovljena. Objekt džamije je 1992. miniran i potpuno uništen, a turbe je sačuvano, mada oskrnavljeno. Džamija je obnovljena 2008.

## Opis 
Turbe pripada tipu zatvorenih turbeta sa kupolom. Osnova turbeta je šestougaonik čije su vanjske stranice dužine približno 4,00 metra. Unutrašnja širina stranica iznosi oko 2,80 metara. Širina turbeta u sredini iznosi 5,60 metara. Zidovi su urađeni od pritesanih komada krečnjaka u krečnom malteru. Objekt je izvorno bio omalterisan i okrečen i sa vanjske i sa unutrašnje strane.

Prijelazi između nosivih zidova i kupole su riješeni pandatifima gdje šestougaona  osnova turbeta prelazi u dvanaestougaoni tambur visine 1,05 metara. Nad tamburom se nalazi kupola zidana sedrom i pokrivena bakarnim limom. Ranije je kupola bila pokrivena olovnim limom koji je polovicom XIX. stoljeća skinut i umjesto njega postavljen je krov od dasaka. Visina kupole iznosi 2,40 metara, a njezina debljina, u prosjeku, 44&nbsp;cm.

Na vrhu zida, na visini od 4,72 metra, nalazi se kameni profilirani vijenac visine 40&nbsp;cm. Ukupna visina turbeta zajedno sa kupolom iznosi oko 7,20 metara.

## Harem oko turbeta 
Uz džamiju i turbe postoji nekoliko nadgrobnika, među kojima se ističu dva – sa natpisima iz 1591. Nad dva sarkofaga od zelenog kamena i nišanima od mermera sa sve četiri strane isklesani su natpisi u prozi na arapskome jeziku. Natpis je smješten u osam kvadratičnih polja, pismo – dželi nesh. Natpisi glase:

*Umrli i upokojeni Husejin, sin Salihov. Umro u mjesecu redžebu 999. godine (1591).*

*Umrla i upokojena Sakina, kći Mustafina. Umrla u blagoslovljenom mjesecu redžebu 999. godine (1591).*

## Galerija 

Unutrašnjost Semiz Ali-pašinog turbeta.jpg|Unutrašnjost Semiz Ali-pašinog turbeta. Pored grobnica, ovdje se nalaze prelomljeni ostaci starijih nišana.
Unutrašnjost Semiz Ali-pašinog turbeta 2.jpg|Unutrašnjost Semiz Ali-pašinog turbeta
Semiz Ali-pašino turbe u Prači 2.jpg|Semiz Ali-pašino turbe u Prači

## Literatura 
* DERVIŠ TAFRO, SPASAVALAČKI RADOVI NA TURBETU U PRAČI I MALKOČEVOM TURBETU U DONJEM KOPČIĆU 
* Tafro, Naše starine br. II, Sarajevo, 1954.
* Mehmed Mujezinović, Islamska epigrafika Bosne i Hercegovine, knjiga II – Istočna i centralna Bosna, Sarajevo Publishing, 1998.
 
## Reference 
Kategorija:Nacionalni spomenici na Palama (Federacija Bosne i Hercegovine)
Kategorija:Turbeta na Palama (Federacija Bosne i Hercegovine)